Jan Møller er på vej ud på ruten på herrernes sprintdistance i biathlon-orientering. Den 60-årige biatlet fra Nørresundby har dyrket sporten siden 1983 og har vundet omkring 25 DM-titler. Biathlon-orientering er en kombination af orienteringsløb og skydning. Biatleterne løber enkeltvis, og skal igennem banen så hurtigt som muligt. - Det sjove er, at der er det ekstra med at koncentrere sig. Man kan ikke bare jerne afsted med 180 i timen - så bommer jeg, løber forkert, finder ikke posterne, siger Jan Møller. Under løbets to skydninger skal man i alt skyde ti skud - fem liggende og fem stående. For hver misser skal man løbe en strafrunde. Ingen ny DM-titel til samlingen Den mangedobbelte danmarksmester leverer ikke helt så godt på standpladsen som håbet. Det resulterer i to strafrunder både i den liggende og i den stående skydning. - Jeg har fået min tid. Den hedder 26 minutter og 22 sekunder, men jeg ved ikke, hvilken placering det rækker til, siger Jan Møller. Det bliver til en tredjeplads, og dermed må biatleten fra Aalborg Kaserners Idrætsforening tage plads to trin længere nede på podiet, end han plejer at stå. Er du tilfreds? - Ja, det er jeg jo, fordi det gik jo grundlæggende egentlig godt. Det gik ikke strålende, men det gik godt. Nummer et kunne jeg i hvert fald ikke være blevet. Hvis det var gået perfekt, kunne jeg måske være blevet nummer to, siger Jan Møller. Jonas Falck Weber vandt DM-titlen hos herrerne, mens det hos kvinderne blev Mette Møller Nielsen, der løb med guldet. Begge atleter kommer fra Aalborg Kaserners Idrætsforening.

Referat:
Jan Møller fra Nørresundby har vundet 25 danmarksmesterskaber i biathlon-orientering. Fredag skulle han forsøge at tage endnu en titel.